**ΠΑΝΕΠΙΣΤΗΜΙΟ ΠΑΤΡΩΝ**

**ΠΟΛΥΤΕΧΝΙΚΗ ΣΧΟΛΗ**

**ΤΜΗΜΑ ΜΗΧΑΝΟΛΟΓΩΝ ΚΑΙ ΑΕΡΟΝΑΥΠΗΓΩΝ ΜΗΧΑΝΙΚΩΝ**

**ΑΝΑΚΟΙΝΩΣΗ**

**για Εισαγωγή Υποψηφίων Διδακτόρων   
για απόκτηση Διδακτορικού Διπλώματος**

Το Τμήμα Μηχανολόγων και Αεροναυπηγών Μηχανικών του Πανεπιστημίου Πατρών οργανώνει και λειτουργεί Πρόγραμμα Μεταπτυχιακών Σπουδών (Π.Μ.Σ.), το οποίο οδηγεί στην απονομή διδακτορικού διπλώματος. Οι ενδιαφερόμενοι για εκπόνηση Διδακτορικής Διατριβής καλούνται να υποβάλουν υποψηφιότητα για εγγραφή στο **Β΄ Εξάμηνο του Ακαδημαϊκού Έτους 2022-2023**.

Το Τμήμα περιλαμβάνει τους εξής Τομείς:

* *Τομέας Εφαρμοσμένης Μηχανικής, Τεχνολογίας Υλικών & Εμβιομηχανικής*, με *αντικείμενο* τη *μηχανική του παραμορφώσιμου σώματος, τη μηχανική και την τεχνολογία προηγμένων υλικών και την εμβιομηχανική*,
* *Κατασκευαστικός Τομέας*, με *αντικείμενο* τη *σχεδίαση, την κατασκευή και την παραγωγή προϊόντων, μηχανών και συστημάτων*,
* *Τομέας Ενέργειας, Αεροναυτικής και Περιβάλλοντος*, με αντικείμενο τα *ρευστά / αέρια, τη θερμότητα, τις ενεργειακές μετατροπές και το περιβάλλον*

# **Προϋποθέσεις και κριτήρια εισαγωγής**

**Α.** Αιτήσεις ένταξης για εκπόνηση διδακτορικής διατριβής και απόκτηση διδακτορικού διπλώματος, βάσει του Ν. 4957/22, μπορούν να υποβάλλουν κάτοχοι μεταπτυχιακού διπλώματος που έχει χορηγηθεί από Ανώτατο Εκπαιδευτικό Ίδρυμα (Α.Ε.Ι.) της ημεδαπής ή αλλοδαπής ή απόφοιτοι προπτυχιακού προγράμματος σπουδών Α.Ε.Ι. της ημεδαπής ή αλλοδαπής, η επιτυχής ολοκλήρωση του οποίου οδηγεί στη χορήγηση ενιαίου και αδιάσπαστου τίτλου σπουδών. Συγκεκριμένα:

* Τμημάτων Μηχανολόγων Μηχανικών, Μηχανολόγων και Αεροναυπηγών Μηχανικών, Αεροναυπηγών Μηχανικών, Ναυπηγών Μηχανικών και άλλων τμημάτων μηχανικών πανεπιστημίων ή πολυτεχνείων της ημεδαπής ή ομοταγών αναγνωρισμένων ιδρυμάτων της αλλοδαπής
* Τμημάτων θετικών σχολών και σχολών επιστημών υγείας πανεπιστημίων της ημεδαπής ή ομοταγών αναγνωρισμένων ιδρυμάτων της αλλοδαπής

**Β.** Οι Υποψήφιοι Διδάκτορες υποχρεούνται παρακολούθηση και επιτυχή περάτωση ολοκληρωμένου κύκλου μαθημάτων που αντιστοιχούν κατ’ ελάχιστον σε τριάντα (30) πιστωτικές μονάδες από το πρόγραμμα μαθημάτων του Τμήματος ή και από άλλο Πρόγραμμα Σπουδών με εισήγηση της τριμελούς και απόφαση της Συνέλευσης του Τμήματος.

Ο κατάλογος των μαθημάτων για τους υποψήφιους διδάκτορες είναι αναρτημένος στην διεύθυνση:

<http://www.mead.upatras.gr/metaptuxiaka-mathimata/>

Η χρονική διάρκεια για την απόκτηση του διδακτορικού διπλώματος δεν δύναται να είναι μικρότερη από τρία (3) πλήρη ημερολογιακά έτη από την ημερομηνία ορισμού της τριμελούς συμβουλευτικής επιτροπής και ως ανώτατη χρονική διάρκεια ολοκλήρωσης της διδακτορικής διατριβής ορίζονται τα έξι (6) ημερολογιακά έτη. (Με απόφαση της Συνέλευσης του Τμήματος δύναται να παρατείνεται η ανώτατη χρονική διάρκεια εκπόνησης διδακτορικής διατριβής, κατόπιν αιτήματος του υποψήφιου διδάκτορα και

σύμφωνης γνώμης της τριμελούς συμβουλευτικής επιτροπής για σπουδαίο λόγο).

Για το Β’ Εξάμηνο του Ακαδημαϊκού Έτους 2022-2023, ο αριθμός των θέσεων για εκπόνηση Διδακτορικής Διατριβής είναι **ΕΙΚΟΣΙ (20)**, οι οποίες κατανέμονται στους Τομείς ως εξής:

***Α.  Πέντε (5) θέσεις υποψηφίων διδακτόρων για τον* Τομέα Εφαρμοσμένης Μηχανικής, Τεχνολογίας Υλικών και Εμβιομηχανικής*, όπως παρακάτω:***

1. Μία (1) θέση στην επιστημονική περιοχή *«Μηχανική Συνθέτων Υλικών»*
2. Μία (1) θέση στην επιστημονική περιοχή *«Μη Καταστροφικός Έλεγχος»*
3. Μία (1) θέση στην επιστημονική περιοχή *«Σχεδιασμός και Βελτιστοποίηση σε UAV»*
4. Μία (1) θέση στην επιστημονική περιοχή *«Μεθοδολογίες Βιώσιμου Σχεδιασμού για Αεροναυπηγικές Κατασκευές»*
5. Μία (1) θέση στην επιστημονική περιοχή *«Ανάλυση και Λεπτομερής Δομικός Σχεδιασμός Πτερύγων Επιβατικών Αεροσκαφών»*

***Β. Έντεκα (11) θέσεις υποψηφίων διδακτόρων για τον* Κατασκευαστικό Τομέα*, όπως παρακάτω:***

1. Έξι (6) θέσεις στην επιστημονική περιοχή *«Συστήματα Παραγωγής, Αυτοματισμός και Κατεργασίες»*
2. Μία (1) θέση στην επιστημονική περιοχή *«Σχεδιασμός Μαγνητικών Κιβωτίων Ταχυτήτων»*
3. Μία (1) θέση στην επιστημονική περιοχή *«Ψηφιακά Δίδυμα στο Σχεδιασμό Υδρολίπαντων Συστημάτων Εδράνων-Αξόνων»*
4. Δύο (2) θέσεις στην επιστημονική περιοχή *«Ανάπτυξη Μεθόδων Μηχανικής Μάθησης για Συστήματα Αεροσκαφών»*
5. Μία (1) θέση στην επιστημονική περιοχή *«Μοντελοποίηση Σημάτων, Ανίχνευση Βλαβών και Προβλεπτική Συντήρηση για Οχήματα Επιφανείας»*

***Γ. Τέσσερις (4) θέσεις υποψηφίων διδακτόρων για τον* Τομέα Ενέργειας, Αεροναυτικής και Περιβάλλοντος*, όπως παρακάτω:***

1. Τρεις (3) θέσεις στην επιστημονική περιοχή *«Μελέτη θεμάτων ρευστοθερμικών φαινομένων, τύρβης, καύσης, διφασικών ροών και θερμοχημικών διεργασιών με εξελιγμένες τεχνικές πειραματικών ή/και σύνθετων υπολογιστικών μεθοδολογιών και με εφαρμογές σε προβλήματα ενέργειας, περιβάλλοντος, αεροναυτικής και θερμοχημικών συστημάτων»*
2. Μία (1) θέση στην επιστημονική περιοχή *«Έξυπνες πόλεις: Αλγόριθμοι, Τεχνολογίες και Υλικά για τη Βελτίωση της Αστικής Βιωσιμότητας και της Ανθρώπινης Ευφορίας»*

Η αξιολόγηση των αιτήσεων για εκπόνηση διδακτορικής διατριβής γίνεται από ειδική τριμελή επιτροπή ανά κατηγορία αιτήσεων με βάση την συνάφεια του ερευνητικού αντικειμένου και με κριτήρια που ορίζονται στις διατάξεις του Ν. 4957/22 και του Εσωτερικού Κανονισμού του Προγράμματος Διδακτορικών Σπουδών, στο μέρος εκείνο όπου ο δεύτερος δεν αντίκεινται στις διατάξεις του πρώτου.Στην εγκριτική απόφαση ορίζεται και η γλώσσα συγγραφής της διδακτορικής διατριβής.

Οι ενδιαφερόμενοι καλούνται να υποβάλουν στη Γραμματεία του Τμήματος Μηχανολόγων & Αεροναυπηγών Μηχανικών του Πανεπιστημίου Πατρών, Τ.Κ. 26500, Πάτρα, (Τηλ. 2610 969402 και 2610 969404), από τις **6 Φεβρουαρίου 2023, ημέρα Δευτέρα** μέχρι και **17 Φεβρουαρίου 2023, ημέρα Παρασκευή,** τα παρακάτω δικαιολογητικά:

1. *Εμπρόθεσμη υποβολή αιτήσεως σε ειδικό έντυπο που έχει αναρτηθεί στον ιστότοπο του τμήματος, στην διεύθυνση:* <http://www.mead.upatras.gr/aitiseis/>
2. *Αντίγραφα τίτλων Προπτυχιακών σπουδών.*
3. *Αντίγραφο(α) τίτλου(ων) Μεταπτυχιακών σπουδών*
4. *Πιστοποιητικό αναλυτικής βαθμολογίας προπτυχιακών σπουδών*
5. *Πιστοποιητικό αναλυτικής βαθμολογίας μεταπτυχιακών σπουδών*
6. *Δύο (2) συστατικές επιστολές*
7. *Αναλυτικό βιογραφικό σημείωμα*
8. *Αντίγραφα εργασιών που έχουν εκπονηθεί σε προπτυχιακά και μεταπτυχιακά προγράμματα σπουδών (στην περίπτωση σπουδαστικών και διπλωματικών εργασιών απαιτείται μόνο περίληψη)*
9. *Προσχέδιο της προτεινόμενης διδακτορικής διατριβής στο οποίο θα συμπεριλαμβάνονται τα ερευνητικά ενδιαφέροντα και οι προτεραιότητες*
10. *Πιστοποιητικό επαρκούς γνώσης μιας τουλάχιστον επίσημης γλώσσας της Ευρωπαϊκής Ένωσης, κατά προτίμηση της Αγγλικής*
11. *Φωτοτυπία αστυνομικής ταυτότητας*
12. *Δύο (2) έγχρωμες φωτογραφίες* (με το επώνυμο γραμμένο στη πίσω όψη, μέσα σε φάκελο)
13. *Υπεύθυνη δήλωση ότι όλα τα στοιχεία που περιέχονται στα υποβαλλόμενα δικαιολογητικά είναι αληθή*

Για περισσότερες πληροφορίες μπορείτε να συμβουλευτείτε τον Ν. 4957 και τον Εσωτερικό Κανονισμό του Τμήματος, στην διεύθυνση: [http://www.mead.upatras.gr](http://www.mead.upatras.gr/lang_el/page/postgraduate/studies_regulatio).

**ΠΡΟΘΕΣΜΙΑ ΥΠΟΒΟΛΗΣ ΑΙΤΗΣΕΩΝ ΜΕΧΡΙ 17-2-2023**

|  |  |
| --- | --- |
|  | **Πάτρα, 27/1/2023**  **Ο Πρόεδρος του Τμήματος**  **Καθηγητής Βασίλειος Κωστόπουλος** |